《海天跨鹤》
明代·林鸿

沧溟控东极，滉漾宽扶桑。飘飘鹤上仙，驭气以翱翔。

碧落为我鹤，丹霞为我裳。放神逐九有，吸气调三光。

骖鸾笑嬴陋，策骏嗟穆荒。逍遥大罗天，归来良未央。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。